

**Csongrád**

🖂: Csongrád 6641, Pf. 50. 🕿/fax: 63/482-902

E-mail: szocellint@csongrad.hu

Igazgatás: 6640 Csongrád, Gyöngyvirág u. 5.

🕿: 63/ 570-800, fax: 63/570-809

**DR. SZARKA ÖDÖN EGYESÍTETT**

**EGÉSZSÉGÜGYI ÉS SZOCIÁLIS INTÉZMÉNY**

Ikt.szám: 1-191-5/2021

**Csongrád Városi Önkormányzat**

**Dr. Szarka Ödön Egyesített Egészségügyi és Szociális Intézmény**

**Széchenyi úti „Kuckó-mackó” Bölcsőde**

**Házirend**

**2021-2023.**



**A bölcsőde címe: 6640 Csongrád, Széchenyi út 27.**

**Telefonszáma: 06-63/850-001**

**Bölcsőde vezető: Márténé Papp Klára +36-20-280-1710**

**A bölcsőde nyitva tartása, a gyermekek fogadásának és elvitelének szabályai:**

**A bölcsőde munkanapokon 06.00-17.00 óráig tart nyitva.** A nyitvatartási időben szakképzett kisgyermeknevelők foglalkoznak a gyermekekkel.

**A kisgyermeknevelők 06.00-08.00 óráig fogadják az érkező gyermekeket.** **Kérjük, hogy 08.00-8.30 között ne zavarják a reggelizést, gyermekükkel lehetőség szerint ez időpont előtt vagy után érkezzenek!**

**A gyermekek hazavitelére 17.00 óráig van lehetőség.** A bölcsődéből a gyermekeket csak a **szülő vagy az általa írásban megbízott személy** viheti el. 14 éves kor alatti kiskorú e feladattal nem bízható meg. Ha a szülő gyermekét a kisgyermeknevelőtől átvette, annak testi épségéért teljes felelősséggel tartozik, az átadást követő balesetekért a bölcsőde nem vállal felelősséget!

A bölcsőde **nyári nyitvatartási rend**jét a fenntartó hagyja jóvá, melyről a szülőket a hirdetőtáblán minden év február 15. napjáig értesítjük. A nyári zárás idején igény szerint a helyettes Templom utcai „Mesevár” Bölcsőde szabad férőhelyein biztosítjuk a gyermekek ellátását.

**A bölcsődében április 21-e,** vagy ha az heti pihenőnapra vagy munkaszüneti napra esik, az azt követő legközelebbi munkanap, **minden évben nevelés-gondozás nélküli munkanap,** melynek célja a bölcsődében dolgozók szakmai fejlesztése. A nevelés-gondozás nélküli munkanapon, erre irányuló szülői kérés esetén - melyet tárgyév március 01. napjáig a bölcsőde vezetőjének kell jelezni - a gyermekek felügyeletét és étkeztetését biztosítjuk.

A bölcsőde ünnepnapokon és hivatalos munkaszüneti napokon zárva tart.

**A gyermekek által a bölcsődébe hozott dolgok tárolási szabályai:**

A bölcsődei átadóban **minden gyermeknek külön** – névvel és jellel ellátott - **szekrényt biztosítunk** a ruhák, cipők tárolására. Kérjük, hogy csak a legszükségesebb dolgokat tárolják a szekrényekben. A gyermekek ruháit, cipőjét szíveskedjenek jellel ellátni az azonosíthatóság miatt.

A babakocsikat az erre kijelölt helyen - a gyermeköltöző előterében - kérjük tárolni.

**Az otthonról hozott tárgyakért, játékokért felelősséget vállalni nem tudunk!**

**A gyermekek egészségi állapotára vonatkozó szabályok, a gyermekek egészségvédelme:**

**A bölcsődébe csak egészséges gyermek hozható!** A közösség egészsége érdekében lázas, antibiotikumot szedő, fertőzésre gyanús, illetve fertőző beteg gyermek a bölcsődét nem látogathatja. Ha a gyermek, gyógyszert vagy gyógyhatású készítményt kap, arról a szülő köteles tájékoztatni gyermeke kisgyermeknevelőjét. A kisgyermeknevelő otthonról hozott gyógyszert nem adhat a gyermeknek!

Abban az esetben, ha a gyermek napközben megbetegszik a bölcsődében, a kisgyermeknevelő telefonon értesíti a szülőt, illetve a hozzátartozót. Kérjük, hogy ilyen esetben minél előbb gondoskodjanak a gyermek hazaviteléről, illetve orvosi ellátásáról!

**Nem gondozható bölcsődei ellátást nyújtó intézményben, szolgáltatónál a fertőző beteg gyermek mindaddig, amíg házi gyermekorvos vagy a háziorvos nem igazolja, hogy ez az állapot már nem áll fent.**

**Betegség miatt hiányzó gyermeket, gyógyulása után, csak (Egészséges, közösségbe mehet) orvosi igazolással tudunk fogadni!**

A megtörtént kötelező védőoltásokról folyamatosan kérjük az igazolást, az oltások megtörténtét a gyermek gyermekfejlődési dokumentációjában a kisgyermeknevelő felvezeti.

A gyermek különleges bánásmódot igénylő betegségéről, sajátos nevelési igényéről, étel-, illetve gyógyszerérzékenységéről a gyermek felvételekor a szülőnek a bölcsőde vezetőjét tájékoztatni kell!

A betegségek megelőzése érdekében a bölcsőde naponta biztosítja a megfelelő időtartamú szabad levegőn tartózkodást, a megfelelő étrendet és folyadékpótlást.

A gyermekek részére jellel ellátott tiszta ágyneműről és törölközőről a bölcsőde gondoskodik.

A nem szobatiszta gyermek részére pelenkáról a szülő köteles gondoskodni!

A csoportszobában utcai cipőben nem lehet közlekedni, a tisztaság megóvása érdekében. Az ellátott gyermekek részére váltócipőről a szülő köteles gondoskodni!

**A bölcsőde területén, a bölcsőde udvarán és az épület 5 méteres körzetében a dohányzás szigorúan tilos!**

**A távolmaradás jelzésének formái:**

Ha a szülő gyermekét **előre látható ok miatt** nem hozza bölcsődébe, **a távolmaradást a hiányzást megelőző napon reggel 9.00 óráig a csoport kisgyermeknevelőjének jelezni kell.**

**Ha a gyermek, betegség miatt hiányzik,** kérjük, hogy a hiányzást **az adott reggel 9.00 óráig** **szíveskedjenek** a gyermek kisgyermeknevelőjének vagy a bölcsőde vezetőjének telefonon vagy személyesen **jelezni.**

**Amennyiben a kisgyermek reggel 9.00 óráig nem jelenik meg a bölcsődében és a szülő/törvényes képviselő a távolmaradás jelzési kötelezettségének nem tett eleget, a következő gondozási napra nem áll módunkban étkezést biztosítani!**

**A térítési díj befizetésének rendje:**

A bölcsődei ellátás keretében biztosított gyermekétkeztetésre vonatkozó személyi térítési díj összegét a fenntartó határozza meg.

**A térítési díjat a szülő vagy más törvényes képviselő köteles az intézménynek megfizetni.**

Az intézményvezető a kötelezettet írásban tájékoztatja a személyi térítési díj összegéről a szolgáltatás igénybevételének kezdő napján kötött megállapodásban.

A térítési díj megállapításakor a törvény szerint meghatározott **kedvezményben részesül:**

- a rendszeres gyermekvédelmi kedvezményben részesülő gyermek,

- a tartósan beteg vagy fogyatékos gyermek,

- a három- vagy többgyermekes család gyermeke,

- akinek nevelésbe vételét rendelte el a gyámhatóság,

- akinek családjában az egy főre jutó havi jövedelem nem haladja meg, a kötelező legkisebb munkabér nettó összegének 130%-át (2021. évben nettó 144.717,- Ft/fő).

**A kedvezmény igénybevételéhez a szülőnek illetve törvényes képviselőnek nyilatkoznia, továbbá a külön rendeletben meghatározott igazolásokat csatolnia kell.**

A térítési díj befizetése átutalással lehetséges a GESZ részére. Az étkezési térítési díj fizetésre kötelezett szülő, az általa megadott email címre küldött számlán szereplő összeget, az ott feltüntetett határidőig köteles rendezni.

Kérjük, hogy a térítési díjat pontosan fizessék be!

A térítési díj befizetésének elmaradása esetén a szülőt/ törvényes képviselőt szóbeli majd írásbeli felhívással kérjük a tartozás rendezésére.

**A bölcsődei gondozásért térítési díjat nem kell fizetni!**

**Az étkezés lemondásának feltételei:**

Ha a szülő gyermekét **előre látható ok miatt** nem hozza bölcsődébe, étkeztetésének lemondását a **hiányzást megelőző napon reggel 9.00 óráig a csoport kisgyermeknevelőjének jelezni kell.**

**Ha a gyermek, betegség miatt hiányzik,** kérjük, hogy a következő napi étkeztetés lemondását **az adott reggel 9.00 óráig** **szíveskedjenek** a gyermek kisgyermeknevelőjének vagy a bölcsőde vezetőjének telefonon vagy személyesen **jelezni. Hiányzás esetén az adott napi ebéd és uzsonna elvitelére 11.00-11.30 óráig lehetőséget biztosítunk. Az ételt a szülő által hozott tiszta ételhordóban a bölcsőde tálalókonyháján lehet átvenni.**

**A gyermek gyógyulását követően a következő gondozási napra vonatkozó étkeztetési igényt a szülőnek/törvényes képviselőnek reggel 9.00 óráig** a gyermek kisgyermeknevelőjének vagy a bölcsőde vezetőjének telefonon vagy személyesen **jelezni kell. Amennyiben a szülő/törvényes képviselő étkeztetéssel kapcsolatos jelzési kötelezettségének nem tesz eleget a következő gondozási napra nem áll módunkban étkezést biztosítani!**

**A szülők és kisgyermeknevelők kapcsolattartásának formái**

A bölcsődei nevelés-gondozás a családi neveléssel együtt, azt kiegészítve szolgálja a gyermek fejlődését. A szülők és a kisgyermeknevelők közötti partneri kapcsolat kialakítása elengedhetetlen feltétele a gyermekek harmonikus fejlődésének.

**A szülők és a bölcsőde folyamatosan, kölcsönösen tájékoztatják egymást a gyermek fejlődéséről.**

Bölcsődénkben a kapcsolattartás és tájékoztatás alábbi formái valósulnak meg:

- családlátogatás a bölcsődei beszoktatást megelőzően személyesen vagy a bölcsődében folytatott interjú alapján,

- beszélgetés a szülőkkel érkezéskor és hazamenetelkor,

- családi füzet,

- szülői értekezlet,

- szülőcsoportos beszélgetések,

- ünnepekhez kapcsolódó családi délutánok,

- aktuális információk a hirdetőtáblán.

**A bölcsődei felvétel rendje:**

**A bölcsődébe felvehető** **minden olyan** - Csongrád Város közigazgatási területén állandó lakhellyel rendelkező - **családban nevelkedő 3 éven aluli kisgyermek, akinek szülei, gondozói munkavégzésük vagy egyéb ok – a gyermek fejlődése érdekében állandó napközbeni ellátásra van szüksége, a gyermeket egyedülálló vagy idős személy neveli, a gyermek szülője vagy törvényes képviselője szociális helyzete miatt ellátásáról nem tud gondoskodni - miatt napközbeni ellátását nem tudják biztosítani.**

*A* bölcsőde az ellátási területén kívül lakóhellyel, ennek hiányában tartózkodási hellyel rendelkező gyermek ellátását is biztosíthatja, feltéve, hogy az ellátási területén lakóhellyel, ennek hiányában tartózkodási hellyel rendelkező valamennyi bölcsődei ellátást igénylő és arra jogosult gyermek ellátását biztosítani tudja.

**A keresőtevékenységet folytató vagy folytatni kívánó szülő legkésőbb a gyermek bölcsődei ellátásának megkezdését megelőző két héttel a bölcsőde vezetőjének munkáltatói igazolást nyújt be, vagy bemutatja a leendő munkáltatójának igazolását arról, hogy a szülő nála alkalmazásban fog állni, megjelölve annak kezdő időpontját is.**

**A bölcsődei felvétel során előnyben kell részesíteni**

* a rendszeres gyermekvédelmi kedvezményre jogosult gyermeket,
* a három vagy több gyermeket nevelő családban élő gyermeket,
* az egyedülálló szülő által nevelt gyermeket, és
* a védelembe vett gyermeket,

**ha a gyermek szülője, más törvényes képviselője a felvételi kérelem benyújtását követő 30 napon belül igazolja, hogy munkaviszonyban vagy munkavégzésre irányuló egyéb jogviszonyban áll.**

**A bölcsődei felvételre való jelentkezésre egész évben folyamatosan van lehetőség.**

**A jelentkezés a bölcsőde vezetőjénél** a gyermek és szülő adatainak rögzítésével **történik.**

A bölcsődei felvételről a szülőt a bölcsőde vezetője telefonon vagy írásban értesíti.

A bölcsődébe felvett gyermek nevét, születési helyét és idejét, társadalombiztosítási azonosító jelét, lakóhelyének címét, szülei nevét, foglalkozását és telefonszámát a bölcsőde nyilvántartja.

**Kérjük a szülőket, hogy az adatokban történt – különös tekintettel lakcím, telefonszám, munkahely megszűnése - változásról a bölcsőde vezetőjét vagy a kisgyermeknevelőt haladéktalanul értesítsék.**

**A gyermekcsoportok** létszámát jogszabály határozza meg. A gyermek a bölcsődébe járás teljes időtartama alatt ugyanabba a gyermekcsoportba jár, saját kisgyermeknevelője kíséri végig bölcsődei életét. Életkor szerint homogén és vegyes csoportok egyaránt előfordulnak.

A csoportok szervezésénél figyelembe vesszük a szülői igényeket is.

**Ha a gyermek 3. életévét betöltötte bölcsődei ellátása a nevelési év végén megszűnik.**

Ha a gyermek a 3. évét betöltötte, de testi vagy szellemi fejlettségi szintje alapján még nem érett az óvodai nevelésre, a 4. évének betöltését követő augusztus 31-ig nevelhető és gondozható a bölcsődében.

A bölcsődei ellátásban a sajátos nevelési igényű gyermek annak az évnek az augusztus 31. napjáig vehet részt, amelyben a hatodik életévét betölti.

**Érdekképviseleti Fórum működése:**

**Bölcsődénk Érdekképviseleti Fórumot működtet,** melynek munkájában a szülők, a dolgozók és az Önkormányzat képviselői vesznek részt. A Fórum szükség szerint, de legalább évente egy alkalommal ülésezik.

Az Érdekképviseleti Fórum megvizsgálja a hozzá benyújtott panaszokat és a hatáskörébe tartozó ügyekben dönt, továbbá intézkedéseket kezdeményezhet a fenntartónál, a gyermekjogi képviselőnél, illetve más hatáskörrel rendelkező szervnél.

Az Érdekképviseleti Fórum az intézmény vezetőjénél véleményt nyilváníthat a gyermeket érintő ügyekben, valamint javaslatot tehet az intézmény alaptevékenységével összhangban végzett szolgáltatások tervezéséről, működtetéséről, valamint az ebből származó bevételek felhasználásáról. Az Érdekképviseleti Fórum egyetértési jogot gyakorol a házirend jóváhagyásánál.

A gyermek szülője vagy más törvényes képviselője panasszal élhetnek az intézmény vezetőjénél vagy Érdekképviseleti Fórumánál:

- az ellátást érintő kifogások orvoslása érdekében,

- a gyermeki jogok sérelme, továbbá az intézmény dolgozói kötelezettségszegése esetén,

- iratbetekintés megtagadása esetén.

Az intézmény vezetője, illetve az Érdekképviseleti Fórum a panaszt kivizsgálja, és tájékoztatást ad a panasz orvoslásának más lehetséges módjáról. A gyermek szülője vagy más törvényes képviselője az intézmény fenntartójához vagy a gyermekjogi képviselőhöz fordulhat, ha az intézmény vezetője vagy az Érdekképviseleti Fórum 15 napon belül nem küld értesítést a vizsgálat eredményéről, vagy ha a megtett intézkedéssel nem ért egyet.

**Záró rendelkezések:**

A Házirendet a gyermekek beíratásakor a bölcsőde vezetője a szülőkkel megismerteti.

A Házirend a gyermekcsoportok öltözőjében kifüggesztésre kerül.

A Házirendet az intézmény szakalkalmazotti közössége fogadja el, jóváhagyásánál az Érdekképviseleti Fórum egyetértési jogot gyakorol és a fenntartó jóváhagyásával válik érvényessé.

A Házirend hatálya kiterjed az intézményt használó gyermekekre, szülőkre és az intézmény alkalmazottjaira.

A Házirend felülvizsgálata jogszabályváltozás esetén az intézményvezető javaslatára történik.

**A házirend betartását köszönjük!**

Csongrád, 2021. szeptember 22.

Tóth Irén

intézményvezető